b'\n_START_ARTICLE_\nPalazzo Farnese (Roma)\n_START_PARAGRAPH_\nPalazzo Farnese er et prominent renessansepalass i Roma, som i dag huser den franske ambassaden i Italia. Palasset ligger i bydelen Regola, n\xc3\xa6r Tiberen p\xc3\xa5 venstre bredd._NEWLINE_Tomta og omr\xc3\xa5det rundt ble oppkj\xc3\xb8pt av den mektige Farnese-slekta omkring 1510. Ettersom omr\xc3\xa5det p\xc3\xa5 den tida ikke var bebygd, var det mulig \xc3\xa5 regulere omr\xc3\xa5det slik at selve palasset, torget (Piazza Farnese) og gatenettet kom til \xc3\xa5 danne en helhet._NEWLINE_Anlegget ble p\xc3\xa5begynt i 1514 med Antonio Sangallo d.y. som arkitekt og kardinal Alessandro Farnese som byggherre. Da Alessandro Farnese i 1534 ble valgt til pave (Paul III), engasjerte han Michelangelo til \xc3\xa5 bygge ut anlegget videre. Michelangelo anvendte strenge geometriske prinsipper \xe2\x80\x93 framfor alt det gylne snitt \xe2\x80\x93 for \xc3\xa5 f\xc3\xa5 et anlegg med harmoniske proporsjoner. Fasadeh\xc3\xb8yden p\xc3\xa5 palasset forholder seg til bredden p\xc3\xa5 torget som 2:3 (32:48 m). Det samme forholdet er det mellom lengde og bredde p\xc3\xa5 torget. Det sies at Michelangelo lot oppf\xc3\xb8re en trekulisse i full st\xc3\xb8rrelse p\xc3\xa5 stedet for \xc3\xa5 pr\xc3\xb8ve ut virkningen._NEWLINE_Fontenene p\xc3\xa5 plassen er bygd opp rundt hvert sitt antikke badekar, henta fra Caracallas termer. Fontenene ble anbrakt i 1593 og forsynt med vann i 1626. Da den nykonverterte svenske Dronning Christina i 1656 trengte et sted \xc3\xa5 bo p\xc3\xa5 sin f\xc3\xb8rste tur her ned, fikk hun bo her. Farnese var jo rett over veien fra en kirke til den svenske helgenen Birgitta av Vadstena._NEWLINE_Palasset ble erhvervet av den franske stat i 1911 og gjort til Frankrikes ambassade; det er derfor stengt for publikum. I 1999 gjennomgikk palasset en utvendig restaurering som gjenskapte bygningens opprinnelige friske farger.'